Coligny-twee: Onskuldigbevinding in die appèlhof verwelkomPieter Doorewaard en Phillip Schutte in die Coligny-landdroshof (26 Junie 2017). Foto: ANA Die VF Plus verwelkom die appèlhof-uitspraak in Bloemfontein vandag waarin Pieter Doorewaard en Phillip Schutte onskuldig bevind is aan die moordklagte teen hulle. “Hierdie saak was van die begin af in omstredenheid gehul weens die gebrekkige getuienis wat die staat aanvanklik voor die hof gebring het,” sê Fanie du Toit, VF Plus-LP en onderleier van die party in Noordwes. “Die staat se hoofgetuie het homself deurlopend weerspreek en kritieke inligting wat deur die verdediging in die hof geopper is, is skynbaar nie tydens hul aanvanklike verhoor na behore in ag geneem nie. Die feit dat hierdie twee jong mans en hul families vir drie jaar ongekende trauma en ontwrigting moes deurstaan, is skreiend.” Du Toit sê hierdie uitspraak skep nou die geleentheid dat ware geregtigheid kan geskied, en dat diegene wat verantwoordelik was vir hierdie skending van Doorewaard en Schutte se menseregte sowel as die geloofwaardigheid van Suid Afrika se regstelsel, strafregtelik en siviel tot verantwoording geroep kan word. Maroela Media het vroeër berig Schutte en Doorewaard is Vrydag in die appèlhof in Bloemfontein onskuldig bevind op al die aanklagte teen hulle. Regter Ronnie Hendricks het die mans in Maart vanjaar skuldig bevind aan die moord op die tiener Matlhomola Mosweu. Hulle het daarna spesiale verlof gekry om direk by die appèlhof in Bloemfontein te appelleer teen hul skuldigbevinding. Die mans se regspan, onder leiding van adv. Barry Roux, het die appèlhof suksesvol versoek om verlof tot appèl te kry nadat die hooggeregshof in Mmabatho in Maart vanjaar geweier het om verlof tot appèl in dié saak toe te staan. Die burgerregtegroep AfriForum het besluit om Doorewaard en Schutte se appèlaansoek te finansier nadat Bonakele Pakisi, die enigste ooggetuie in die moordsaak, teenoor vier mense erken het dat hy in die hof gelieg het. Hy het getuig dat hy gesien het hoe Doorewaard en Schutte die tiener vermoor. Die twee mans is in Oktober 2018 skuldig bevind aan die moord op Mosweu op 20 April 2017 in die Scotland‑ informele nedersetting net buite Coligny. Die hof het beslis die twee mans het Mosweu van ŉ bewegende bakkie af gegooi nadat hulle hom gevang het dat hy sonneblomkoppe ter waarde van R80 gesteel het.